Mandag omtalte Nordlys politi-besøket hos en lokal forretning i Tromsø, etter at de reagerte på et opphengt reklameskilt på husveggen i Søndre Tollbodgate.

Politiet ønsket at skiltet, som leste: Don't Panic, It's organic. Norwegian Cannabis Company AS. Just do it, ble fjernet.

De fikk det ikke slik de ønsket.

- Nekter å fjerne skiltet

Opphavsmannen, Helge Ekrem, som har drevet butikken Hemp & Headshop i snart ni år, nekter nemlig å fjerne skiltet. Og politiet har ingenting å stille opp med.

DEMONSTRERER: - At planten er så forhatt, er merkelig, sier Helge Ekrem, han som har hengt opp skiltet politiet vil ha ned. Foto: Privat

- Det er bare en liten demonstrasjon mot folk som ikke tåler synet av den grønne planten, sier Ekrem til Nordlys.

Han mener at skiltet ikke reklamerer for rusmidlet cannabis, men for planten - som han mener kan bli brukt til så mangt.

- Alle klærne og produktene i min butikk er laget av hemp, sier Ekrem.

- Selskapet ditt Norwegian Cannabis Company er registrert som et farmasøytisk selskap, hvorfor det?

- Det er jo fordi vi jobber for legalisering av medisinsk marihuana. Det er en skam at folk ikke får det i Norge. Det må det gjøres noe med, sier Ekrem.

- Barnslig

Nå kaller politiet oppførselen til Ekrem som "barnslig".

Tirsdag formiddag måtte imidlertid politistasjonssjef Morten Pettersen konkluedere med at politiet ikke vil foreta seg noe mer i denne saken.

Fordi de ikke kan.

- Vi foretar oss ikke noe som helst. Regelverket gir ikke hjemmel for å pålegge vedkommende om å fjerne skiltet, sier Pettersen til Nordlys.

- Hva synes politiet om denne handlingen?

- De vil tilsynelatende provosere. Det fremstår som en barnslig og trassig handling for å fremheve sin egen holdning.

- Hva tenker politiet om budskapet?

- Det er vel et uttrykk for ufarliggjøring av cannabis. Politiet har vært og er veldig tydelig på at cannabis er et svært skadelig stoff, svarer politistasjonssjefen i Tromsø.

- Folk reagerer som tullinger

Innehaver Helge Ekrem, synes det er greit at politiet gjør jobben sin, men vil likevel ikke ta skiltet ned.

- Det er en måte og prøve å tilvenne det norske folk, det er ikke reklame for narkotika, sier Ekrem.

Og legger til:

- Folk reagerer som tullinger. At den er så forhatt er veldig merkelig.